
REPUBLIKA HRVATSKA								 
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8  			               Poslovni broj:  Pp- 7350/2025



U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Andrei Krelja Tovarac uz sudjelovanje Marine Pazman kao zapisničarke, u prekršajnom predmetu protiv I okrivljene pravne osobe Hanibal j.d.o.o., te protiv II okrivljene odgovorne osobe Ante Čudine, zbog prekršaja iz čl. 296. st. 1 toč. 16. i st. 2. i dr. Zakona o autorskom pravu i srodnim pravima, („Narodne novine“ broj: 111/2021.), povodom optužnog prijedloga Hrvatskog društva skladatelja, ZAMP-stručna služba za zaštitu autorskih muzičkih prava, nakon provedenog žurnog postupka, dana  8. svibnja 2026. objavio je i  

p r e s u d i o   

I. I okrivljenik: Hanibal j.d.o.o.. – pravna osoba, OIB:51463689247, matični broj 060462613,  sa sjedištem u Kaštel Starom, Put Gospe Stomorije 28, prekršajno nekažnjavana,     

II okrivljenik: Ante Čudina, sin Jakova, rođen 20. svibnja 1975. u Trogiru, državljanin RH, OIB: 62222458956, sa stanom u Kaštel Novom, Franje Kuharića 7, prekršajno kažnjavan- odgovorna osoba, 

krivi    su 

1. što su 20. travnja 2024. oko 23,40 sati. u konobi-pizzeriji Tapun u Kaštel Štafiliću, Šetalište pape Ivana Pavla II 346, organizirali javno priopćavanje autorskih glazbenih djela izvedbom uživo, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u čl.32. i detaljnije obrađeno u čl. 37. Zakona o autorskom pravu i srodnim pravima, ne posjeduju zakonom propisano odobrenje koje izdaje Hrvatsko društvo skladatelja, organizacije za kolektivno ostvarivanje prava svih domaćih i stranih autora glazbenih djela ovlašteno temeljem rješenja Državnog zavoda za intelektualno vlasništvo klasa: UP/I-034-03/2018-020/0005, urbroj: 559-07/3-18-004 i klasa: UP/I-384-10/2022-001/0001, urbroj: 559-08/1-22-0001,  
dakle, što su kao pravna  i odgovorna osoba u pravnoj osobi, bez odobrenja udruge za kolektivno ostvarivanje autorskog prava,  priopćavali javnosti autorsko djelo,

	2. što nisu u roku od 15 dana od dana 20. travnja 2024. kada je organizirana priredba iz toč. 1. Hrvatskom društvu skladatelja dostavili podatke o izvedbi autorskih glazbenih djela - popis izvedenih autorskih glazbenih djela, a s obzirom da ne postoji rok određen ugovorom,
dakle, nisu u roku od 15 dana od dana održanog koncerta, s obzirom da nije postojao rok određen ugovorom, dostavili podatke o izvedbi autorskih glazbenih djela-   popis izvedenih autorskih glazbenih djela,

čime su djelom pod toč. 1. počinili prekršaj opisan i kažnjiv u čl.296. st. 1. toč. 16. i st.2., a djelom pod toč. 2. prekršaj iz čl. 298. st. 1. i 2.  Zakona o autorskom pravu i srodnim pravima, 

	pa im se na osnovi istih članaka istog propisa, utvrđuje


I okrivljenoj pravnoj osobi

	za djelo pod toč.  1.  novčana kazna u iznosu od  670,00 (slovima: šestosedamdeset) eura
	za djelo pod toč. 2.  novčana kazna u iznosu od  670,00 (slovima: šestosedamdeset) eura.
 
 Temeljem čl. 39. st. 1. Prekršajnog zakona, I okrivljenoj pravnoj osobi se izriče:
           UKUPNA NOVČANA KAZNA U IZNOSU OD  1.340,00 (slovima: tisućutristočetrdeset)  eura

II okrivljenoj odgovornoj osobi se utvrđuje

	za djelo pod toč. 1.  novčana kazna u iznosu od  270,00,00 (slovima: dvjestosedamdeset) eura,
	za djelo pod toč. 2.  novčana kazna u iznosu od  140,00 (slovima: stočetrdeset) eura.

 Temeljem čl. 39. st. 1. Prekršajnog zakona, II okrivljenoj odgovornoj osobi se izriče:
           UKUPNA NOVČANA KAZNA U IZNOSU OD 410,00 (slovima: četiristodeset)  eura
	
II. Temeljem odredbe članka 33.stavka 11. Prekršajnog zakona I i II okrivljeni su obvezni platiti novčanu kaznu u roku od 3 (tri) mjeseca  po pravomoćnosti ove presude, a ukoliko u roku koji im je određen za plaćanje novčane kazne uplate dvije trećine izrečene novčane kazne, smatrat će se da je novčana kazna u cjelini plaćena.
	III. Novčanu kaznu ili dvotrećinsku novčanu kaznu okrivljeni su obvezni platiti u korist Državnog proračuna odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.
	IV. Temeljem odredbe članka 139.stavka 3., u vezi članka 138.stavka 3.točke 3. Prekršajnog zakona I i II okrivljeni su obvezni naknaditi troškove prekršajnog postupka u paušalnom iznosu od 50,00 (slovima:pedeset) eura  svaki u korist Državnog proračuna prema priloženoj uplatnici, u roku 3 (tri) mjeseca po pravomoćnosti ove presude, jer će se u protivnom postupiti po odredbama članka 152.stavka 4. i 11. Prekršajnog zakona	

Obrazloženje

        1.  Hrvatsko društvo skladatelja, ZAMP-stručna služba za zaštitu autorskih muzičkih prava pod brojem 348642-0001 podnijelo je dana 28. svibnja 2025. optužni prijedlog protiv I i II okrivljenih, zbog djela prekršaja činjenično i pravno opisanih u izreci ove presude.
2.  I i II okrivljeni se uredno primljenim pozivima za ispitivanje na ročištu zakazanom za 4. svibnja 2026. nisu odazvali, svoj izostanak nisu opravdali, pa je sud održao ročište u njihovoj odsutnosti, nalazeći da su se ispunili uvjeti iz čl. 167. st. 3. Prekršajnog zakona i da njihovo ispitivanje nije potrebno i nije od utjecaja na zakonito i pravilno donošenje presude.
  3. U dokaznom postupku sud je pročitao iskaz svjedoka referenta ZAMP-a Ivana Bušića danom pred zamoljenim sudom u Splitu, zapisnik o izvršenoj kontroli korištenja autorskih glazbenih djela te je izvršio uvid u izvadak iz prekršajne evidencije za I. i II. okrivljene te Izvadak iz sudskog registra.
3.1. Svjedok Ivan Bušić u svom je iskazu naveo da je predmetne zgode utvrdio da je u navedenoj konobi svirala glazba uživo, bend je svirao narodnu glazbu, u konobi je bilo oko 50 ljudi, kontroli je bio nazočan direktor Ante Čudina, koji je i potpisao zapisnik. Kontrolom je utvrđeno da isti nije posjedovao odobrenje HDS-a.
3.1. Iz zapisnika o izvršenom nadzoru korištenja autorskih glazbenih djela broj 1007758-348642 utvrđeno je da je kontrola trajala od 23,40 do 23,50 sati te da je reproducirana narodna glazba i to glazbom uživo.
3.2. Iz izvatka iz sudskog registra utvrđeno je da je II okrivljeni Ante Čudina član uprave koji zastupa društvo samostalno i neograničeno.
3.3. Iz izvadaka iz prekršajne evidencije za okrivljene utvrđeno je da I okrivljena pravna osoba nije prekršajno kažnjavana, a Ii okrivljenik je prekršajno kažnjavan zbog prekršaja iz Zakona o sigurnosti prometa na cestama.
	4. Nakon ovako provedenog postupka, analizirajući sve u postupku provedene dokaza, kako svakog pojedinačno tako i sve dokaze u njihovoj međusobnoj povezanosti, sud nalazi nedvojbeno utvrđenim da su I i II okrivljeni počinili prekršaje koji im se stavljaju na teret.
4.1. I i II okrivljeni su djelom pod toč. 1. kao pravna osoba i odgovorna osoba u pravnoj osobi javno priopćavali autorska glazbena djela iako za takvo priopćavanje kao isključivo pravo ne posjeduju odobrenje Hrvatskog društva skladatelja kao ovlaštene organizacije autora.
	4.3. Djelom pod toč. 2. okrivljeni su postupili protivno odredbi čl. 234. st.1. Zakona o autorskom pravu i srodnim pravima koji propisuje da su korisnici dužni organizaciji za kolektivno ostvarivanje prava dati relevantne podatke kojima raspolažu, a koji su potrebni za naplatu prihoda od prava i/ili raspodjelu iznosa dugovanih nositeljima prava, u ugovorenom ili prethodno određenom roku te u ugovorenom ili prethodno određenom obliku. Kad odlučuju o obliku u kojem će se dati potrebni podaci, organizacija za kolektivno ostvarivanje prava i korisnici dužni su uzeti u obzir, koliko je to moguće, standarde koji se dobrovoljno primjenjuju u odnosnom području (u daljnjem tekstu: dobrovoljni industrijski standardi), dok čl. 243. st. 2. istog Zakona koji propisuje da je  korisnik je dužan dostavljati organizaciji za kolektivno ostvarivanje prava potpune podatke o mjestu i vremenu korištenja pojedinih predmeta zaštite radi raspodjele prihoda od prava, i to u roku određenom ugovorom o korištenju predmeta zaštite. Ako ne postoji takva ugovorna odredba, korisnik je dužan dostaviti organizaciji za kolektivno ostvarivanje prava korisnik je dužan dostaviti organizaciji za kolektivno ostvarivanje prava podatke najkasnije u roku od 15 dana od dana korištenja. Iz obrasca „Obrazac za podatke o ukupnom bruto prihodu i trošku glazbene priredbe“ nedvojbeno je utvrđeno da isti nije predan HDS ZAMP-u u roku od 15 dana od održanog koncerta, jer dokument ne sadrži niti datum sastavljanja, a ni datum dostave u HDS. 
5.  Stoga je u djelima I i II okrivljenika sud našao obilježja prekršaja iz citiranih odredbi navedenog propisa, pa ih je proglasio krivim za oba djela prekršaja, te im je za svako prekršajno djelo utvrdio novčanu kaznu primjerenu težini počinjenog prekršaja, štetnim posljedicama te stupnju odgovornosti i imovinskim prilikama okrivljenika, a temeljem  čl. 39. st. 1. Prekršajnog zakona ovako utvrđene kazne sud je zbrojio i svakom okrivljeniku izrekao ukupnu novčanu kaznu jednaku zbroju pojedinačno utvrđenih kazni.
5.1. Prilikom odmjeravanja kazne I i II okrivljeniku uzete su u obzir okolnosti koje utječu na vrstu i visinu kazne, olakotne okolnosti da okrivljeni nisu prekršajno kažnjavani zbog istovrsnog prekršaja, dok otegotne okolnosti nisu utvrđene, radi čega je sud  I i II okrivljenima utvrdio novčane kazne neznatno iznad zakonom propisanog minimalnog iznosa novčane kazne, u uvjerenju da će se i takvim novčanim kaznama postići svrha kažnjavanja.
	6. Temeljem u izreci citiranih propisa, kako su I i II okrivljeni proglašeni krivima, to su obvezni, svaki, naknaditi troškove prekršajnog postupka u  paušalnom iznosu, koji je odmjeren s obzirom na složenost i duljinu trajanja postupka.
 Zagreb, 8. svibnja 2026.

	Zapisničarka 					                  Sutkinja
	Marina Pazman		                                       Andrea Krelja Tovarac 

	UPUTA O  PRAVNOM LIJEKU:
	Protiv presude dopuštena je žalba  u roku od 8 dana od dana dostave presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva  primjerka, a o žalbi odlučuje Visoki prekršajni sud Republike Hrvatske.

O tome obavijest:
1. I okrivljenoj pravnoj osobi: Hanibal j.d.o.o., Put Gospe Stomorije 28, Kaštel Stari

     3. tužitelju Hrvatsko društvo skladatelja, ZAMP-stručna služba za zaštitu autorskih 
         muzičkih prava, Heinzelova 62 A, Zagreb
     4.  spis

